open-index/open-wikipedia-markdown huggingface dataset:
Vilant Systems

**Turck Vilant Systems Oy** (aiemmin Vilant Systems Oy) on yksityinen teknologiavetoinen kasvuyritys, jonka kotipaikka on Espoo. Vilant Systemsin perustivat vuonna 2002 Antti Virkkunen ja Ville Kauppinen. Yritys toimittaa RFID-tekniikkaan perustuvia tietojärjestelmiä valmistavan teollisuuden logistiikkaan ja asiakkaita sillä on 38 maassa ympäri maailman. Vuonna 2017 saksalainen perheyritys osti määräenemmistön Vilant Systemsin osakkeista ja uuden yrityksen nimeksi annettiin Turck Vilant Systems.  

## Kasvu
Vuonna 2004 Vilant oli mukana perustamassa nykyistä RFID-alan yritystä RFID Lab Finlandia yhdessä Vantaan kaupungin, Technopoliksen ja muiden RFID-alan yritysten kanssa.

Vilant valittiin vuonna 2006 Suomen kolmanneksi nopeiten kasvaneeksi nuoreksi teknologiayritykseksi Deloitte Consultingin Fast 50 -kilpailussa Rising Stars -kategoriassa. Vuonna 2008 Vilant oli Fast 50 -kilpailun yleisessä sarjassa sijalla 7. Vuonna 2011 Vilant listattiin samassa kilpailussa sijalle 18, kun 5 vuoden kasvuprosentti oli 444%.

Vuonna 2006 Vilant voitti Motorolan EMEA Mobility Innovations Award -palkinnon.

Vuonna 2011 Vilant valittiin Red Herring teknologiayritysten kilpailussa Euroopan 100 kiinnostavimman yrityksen joukkoon. 

Yrityksellä on toimistot neljässä maassa: Suomi (Espoo), Ruotsi (Göteborg), Saksa (Frankfurt am Main) sekä Sveitsi (Bern). Vuonna 2011 Vilant osti Swisscom Auto-ID Services AG -yrityksen Sveitsistä. 

Vuonna 2017 Vilant Systems Oy siirtyi osaksi Turck-konsernia ja tunnetaan vuodesta 2018 nimellä Turck Vilant Systems. 

## Lähteet

## Aiheesta muualla
*Turck Vilant Systems 
* RFID Journal 
*Turck Vilant Systems wikipediassa (englanniksi)

RFID-alan yhteisöjä joissa Vilant Systems Oy on jäsenenä:
* EPC Global RFID standardointiorganisaatio  
* RFID Lab Finland
* RFID Nordic  
* RFID Tribe
Tadeusz Strumiłło

**Tadeusz Strumiłło** (13. huhtikuuta 1884 – 7. lokakuuta 1958) oli puolalainen pedagogi ja filosofian tohtori, partioliikkeen vaikuttaja ja psykologi. Hän opetti Jagiellonian yliopistossa sekä Lublinin katolisessa yliopistossa. Toisen maailmansodan aikana hän luennoi maanalaisissa yliopistoissa ja toimi Puolan partiolaisten vastarintaliikkeessä.
Andria Apakidze

**Andria Apakidze** (, 3. syyskuuta 1914 – 25. marraskuuta 2005) oli georgialainen arkeologi ja historioitsija, joka erikoistui muinaisen Georgian tutkimukseen. Hänet tunnettiin useiden laajalti luettujen arkeologiaa käsittelevien teosten kirjoittajana.

Apakidze johti Armazin, Tsitsamurin ja Sarkinen (1936) sekä Pitsundan (1952–1974) ja Mtskhetan (vuodesta 1975) laajamittaisia kaivauksia. Hän johti Simon Džanašian Georgian museota vuosina 1943–1952, kunnes hänestä tuli Georgian tiedeakatemian historiainstituutin arkeologisen osaston päällikkö. 1. huhtikuuta 1994 lähtien hän johti Mtskhetan arkeologista instituuttia. 

## Lähteet
Reima Nummila

**Reima Nummila** (16. marraskuuta 1942 – 7. maaliskuuta 2015) oli suomalainen jalkapalloilija.

Nummila edusti urallaan SM-sarjassa Turun Palloseuraa, jossa hän voitti Suomen mestaruuden kaudella 1968. Maajoukkueessa hän pelasi kaikkiaan 22 maaottelua vuosina 1964–1968.

## Lähteet
Galaksiryhmä

**Galaksiryhmä** on galaksijoukkoa pienempi galaksirykelmä. Galaksiryhmään kuuluu useampi kuin kaksi galaksia, mutta kirkkaita galakseja kuitenkin vähemmän kuin 20. Enemmän suuria galakseja sisältävistä galaksirykelmistä käytetään nimitystä galaksijoukko. Puolestaan vain kaksi galaksia käsittävää galaksinaapurustoa kutsutaan galaksipariksi.
Demetre Vipatosi

**Demetre Vipatosi** (, latinisoitu joskus *Demetrius*) oli georgialainen aatelinen Iberiasta ja kunniakonsuli eli *hypatos*. Hän saattaa olla sama henkilö kuin ruhtinas Stepanoz I:n veli, joka tunnetaan keskiaikaisen historioitsijan Džuanšerin kirjoituksista kirkonrakentajaksi veljensä hallituskaudella (n. 590–627). Professori Cyril Toumanoff Georgetownin yliopistosta on ehdottanut, että hypatos-arvonimi saatettiin myöntää hänelle Stepanozin kuoleman jälkeen: Stepanoz joutui vangiksi ja Bysantin keisari Herakleios teloitutti hänet Tbilisin piirityksen aikana vuonna 627.

Kivilaatassa Džvarin luostarissa Mtskhetassa mainitaan kirkon tärkeimmät rakentajat: Stepanoz *patricius*, Demetre *hypatos* ja Adarnase *hypatos*. Georgialaiset tutkijat ovat perinteisesti pitäneet heitä samoina henkilöinä kuin Guaramin poika Stepanoz I, Stepanoz I:n veli Demetre ja Adarnase I. Professori Cyril Toumanoff on tästä kuitenkin eri mieltä: hänen mielestään kyse on Stepanoz II:sta, Stepanoz I:n veljestä Demetrestä ja Stepanoz II:n pojasta Adarnase II:sta.

## Lähteet
Galaksipari

**Galaksipari** on kahden galaksin muodostama pari, jossa galaksit ovat merkittävässä gravitaatiovuorovaikutuksessa keskenään. Useamman kuin kahden galaksin muodostamia rypäitä voidaan kutsua galaksirykelmiksi. Galaksirykelmiä joissa on vähintään kymmeniä kirkkaita galakseja, kutsutaan *[[galaksijoukko|galaksijoukoiksi]]*. Puolestaan pienempiä galaksirykelmiä joista ei voi löytää kymmeniä kirkkaita galakseja, kutsutaan *[[galaksiryhmä|galaksiryhmiksi]]*.

## Katso myös
*Satelliittigalaksi
Igor Belza

**Igor Fjodorovitš Belza** (myös **Boelza**, , 8. helmikuuta 1904 Kielce, ent. Venäjä nyk. Puola – 5. tammikuuta 1994 Moskova) oli neuvostoliittolainen musiikkitieteilijä.

## Kirjallisuutta
*
Bejeweled 2

**Bejeweled 2** (myös **Bejeweled 2 Deluxe**) on PopCap Gamesn kehittämä jatko-osa pulmapeli Bejeweledille. Se julkaistiin alun perin vuonna 2004 tietokoneelle ladattavana ja selaimessa pelattavana versiona. Myöhemmin peli on käännetty muun muassa useille mobiililaitteille. Pelin voi ladata myös Xbox Live Arcade- ja PlayStation Network -latauspalveluista. Pelin jakelussa on käytetty PopCapin muiden pelien tapaan "kokeile ennen käyttöä" -periaatetta. Pelin rajoitetun version saa siis ladattua ilmaiseksi, mutta täydet ominaisuudet saa käyttöön vasta, kun pelistä on maksanut.

## Pelaaminen
Pelin perusidea on pohjimmiltaan täysin sama kuin sarjan ensimmäisessä osassa. Pelaajan on tarkoitus siirrellä pelilaudalla olevia jalokiviä siten, että ne muodostavat kolmen tai useamman samanvärisen kiven sarjoja. Yhdistetyt jalokivet katoavat ja pelilaudan yläosasta tulee tilalle uusia. Peliin on kuitenkin lisätty uusia pelimuotoja, kuten pulmanratkontaan keskittyvä "Puzzle" ja loputon "Endless".

## Aiheesta muualla
* ''Bejeweled 2'' PopCapin sivuilla
Marian Kukiel

**Marian Włodzimierz Kukiel** (tunnettu myös pseudonyymeillä *Marek Kąkol* ja *Stach Zawierucha*, 15. toukokuuta 1885 Dąbrowa Tarnowska &ndash; 15. elokuuta 1972 Lontoo, Iso-Britannia) oli puolalainen kenraali, sotahistorioitsija ja poliittinen aktivisti.

Kukiel taisteli puolalaisissa legioonissa ensimmäisessä maailmansodassa. Hän oli Puolan yleisesikunnan kenraalikunnan osasto III:n apulaisjohtaja vuosina 1919-1920 ja osallistui Puolan-Venäjän sotaan 1919-1921. Hänestä tuli 51. rykmentin 20. prikaatin komentaja 1920 ja samalla kenraalikunnan historiallisen toimiston johtaja. Hän komensi 13. divisioonaa 1923-25 mutta erosi Józef Piłsudskin toukokuun vallankumouksen jälkeen. Vuodesta 1927 hän toimi sotahistorian professorina Jagiellonian yliopistossa ja hänestä tuli Puolan akatemian jäsen 1932. Hän toimi Czartoryskin museon johtajana Krakovassa 1930-1939.

Vuonna 1939 hän otti osaa Lvovin puolustukseen. Hän toimi Puolan pakolaishallituksen varasotaministerinä 1939-40 Lontoossa ja Puolan 1. joukkojen komentajana 1940-42. Vuodesta 1943 hän oli pakolaishallituksen sotaministeri ja sodan jälkeen hän toimi Puolan pakolaisyliopiston professorina 1945-1973 sekä Puolan historiainstituutin johtajana Lontoossa. Hän oli Sikorski-instituutin jäsen Lontoossa 1951-1966.

## Julkaisuja
* *Dzieje wojska polskiego w dobie napoleońskiej 1795-1815* (t. 1-2 1918-20)
* *Zarys historii wojskowości w Polsce* (t. 1-2 1921, julk. in 1949)
* *Wojna roku 1812* (t. 1-2 1937)
* *Dzieje Polski porozbiorowej 1795-1921* (1961)
Lokki Joonatan

**Lokki Joonatan** () on yhdysvaltalaisen Richard Bachin kirjoittama, pienoisromaanin muodossa vuonna 1970 julkaistu faabeli.

Kirjan päähenkilö on taitolentoa opetteleva lokki nimeltä Joonatan, jonka itsensäkehittämispyrkimyksiä parven muut lokit eivät hyväksy. Kirjan teemoja ovat elämisen riemu, vapaus ja itsensä toteuttaminen. Kirja on myynyt miljoonia kappaleita, ja se nousi *New York Timesin* bestseller-listan ykköseksi vuonna 1972. Kirjasta tehtiin elokuva vuonna 1973. Vuoden 2014 painoksessa on mukana Bachin kirjoittama "osa 4", jota ei aikaisemmin ollut julkaistu. Bach kirjoitti osan jo vuonna 1972.

## Juoni

Kirjan alussa päähenkilö lokki Joonatan harjoittelee taitolentoa. Muut lokit pitävät tätä luonnonvastaisena; lokki lentää syödäkseen. Pian Joonatan karkotetaankin lauman parista uloimmille luodoille. Siellä hän tulee yhä paremmaksi lentäjäksi.

Eräänä päivänä Joonatanin luokse saapuu kaksi hohtavaa lokkia, jotka pystyvät samoihin taitolentoliikkeisiin kuin Joonatan vaivattomasti ja virheettömästi. Joonatan seuraa lokkeja uuteen maailmaan, ja hänen ruumiinsa muuttuu myös hohtavaksi. Joonatan huomaa kykenevänsä paljon parempiin suorituksiin kuin edellisessä elämässään. Hän uskoo tulleensa taivaaseen.

Pian Joonatanille selviää, että paikka ei olekaan taivas. Taivas ei ole paikka eikä sitä ole olemassa ajassa. Taivas on täydellisyyttä. Näin hänelle opettaa lokkivanhin Tšiang. Pian Joonatan ymmärtää tämän, ja hän pystyy liikkumaan silmänräpäyksessä kaikkialle.

Toisessa maailmassa lokki Fletcher Lynd kokee saman kohtalon kuin Joonatan. Pian Joonatan ilmestyy hänen luokseen ja rupeaa opettamaan häntä. Tähän kouluun liittyy uusia oppilaita, kuten lokki Kirk Maynard. Joonatan yrittää opettaa heille, mitä on täydellisyys. Pian Joonatan lähtee, ja Fletcher, joka nyt ymmärtää, mitä Joonatan on opettanut, jatkaa oppilaitten parissa.

## Lähteet
Tony Mårtensson

**Tony Mårtensson** (s. 23. kesäkuuta 1980 Märsta, Ruotsi) on ruotsalainen jääkiekkoilija. Hän oli voittamassa jääkiekon maailmanmestaruutta Ruotsin joukkueessa vuoden 2006 MM-kilpailuissa. Seurajoukkuetasolla Mårtensson on voittanut KHL:n mestaruuden ja Elitserienissä ollut kertaalleen sarjan eniten pisteitä tehnyt pelaaja.

## Ura
### Seurajoukkueissa
Mårtenssonin ura alkoi Arlanda Wingsissä, josta hän siirtyi Ruotsin Elitserieniin Brynäs IF:ään kaudeksi 2000–2001. Mighty Ducks of Anaheim varasi hänet NHL:ään . Mårtensson pelasi Brynäsissä varauksensa jälkeen vielä kauden 2001–2002.

Kesällä 2002 Mårtensson teki kahden vuoden sopimuksen Anaheimin kanssa. Mårtensson pelasi kahden Anaheim-kautensa aikana pääasiassa AHL:n Cincinnati Mighty Ducksissa, jossa oli joukkueensa paras pistemies kahden kauden aikana. Hän teki 103 pistettä 146 ottelussa. NHL-debyyttinsä Mårtensson teki kauden 2003–2004 aikana. Kuudessa NHL-pelissään hän sai pisteet 1+1.

Mårtensson Palasi Ruotsiin kaudeksi 2004–2005, kun hän teki kahden vuoden sopimuksen Linköpingin kanssa. Mårtensson pelasi Linköpingissä kaudet 2004–2008. Kausilla 2006–2007 ja 2007–2008 Linköping sijoittui Elitserienissä toiseksi. Mårtenssonin henkilökohtaiset pistemäärät kasvoivat jokaisella neljällä kaudella. Hän voitti Elitserienin piste- ja maalisyöttötilastot 2007–2008, jolloin hän teki kauden aikana pisteet 17+50. Mårtensson valittiin kauden päätteeksi myös Ruotsin tähdistökentälliseen.

Maaliskuussa 2008 Mårtensson teki Linköpingin kanssa sopimuksen kevääseen 2012 saakka. Ensimmäisen sopimuskautensa hän pelasi kuitenkin Venäjällä KHL-seura Ak Bars Kazanissa. Kazan vuokrasi Mårtenssonin Linköpingiltä kaudeksi. Kausi 2008–2009 päättyi Kazanilla ja Mårtenssonilla KHL:n mestaruusjuhliin. Mårtensson oli KHL:n pistepörssin 14:s, kun hän sai 47 tehopistettä. Mårtensson palasi kaudeksi 2009–2010 sopimuksen mukaisesti Linköpingiin.

### Maajoukkueessa

Mårtensson edusti Ruotsia kaksissa nuorten arvoturnauksessa. 18-vuotiaiden EM-kilpailuissa 1998 Mårtensson oli voittamassa Euroopan-mestaruutta. Mårtensson pelasi myös nuorten MM-kilpailuissa 2000.

Ensimmäisen aikuisten arvoturnauksensa Mårtensson pelasi MM-kilpailuissa 2006, jolloin Ruotsi voitti maailmanmestaruuden. Mårtensson oli Ruotsin kokoonpanossa myös MM-kilpailuissa 2007, 2008 ja 2009. Sveitsistä 2009 Mårtensson sai toisen MM-mitalinsa, kun Ruotsi sijoittui pronssille.

## Tilastot

## Muuta
Tony Mårtensson on innokas raviurheilun harrastaja. Hänen 49-prosenttisesti omistamansa Caballion kuuluu maailman ravurieliittiin. Ori voitti vuoden 2014 Kööpenhamina Cupin ja osallistuu Solvallan Elitloppetiin. 
## Lähteet

## Aiheesta muualla

* 
*
Kongesangen

**Kongesangen** on Norjan kuningashymni. Laulun alkuperäinen teksti, jota tosin on muokattu useaan otteeseen, on peräisin Henrik Wergelandilta. Nykyinen versio on peräisin Gustav Jenseniltä, joka laati sen kuningas Haakon VII:n kruunajaisiin vuonna 1906. Laulun melodia on sama kuin Ison-Britannian kansallislaulussa God Save the King.

## Teksti
DREAM

**DREAM** oli japanilainen vapaaottelun ammattilaisorganisaatio, joka keskittyi erityisesti kevyisiin painoluokkiin. Sen järjestämisestä vastaa myös K-1-potkunyrkkeilytapahtumien taustalla oleva *Fighting and Entertainment Group*. DREAM perustettiin K-1:n kyljessä järjestettyjen HERO'S-vapaaottelutapahtumien tilalle, ja Hero'sin ottelijat siirtyivät suoraan uuteen promootioon. Ensimmäinen DREAM-tapahtuma järjestettiin maaliskuussa 2008. Suurin osa tapahtumista järjestettiin Saitaman Super-areenalla.

## Säännöt
Dreamissa otellaan kuudessa painoluokassa: 63&nbsp;kg, 70&nbsp;kg, 76&nbsp;kg, 84&nbsp;kg, 93&nbsp;kg ja yli 93&nbsp;kg. Ottelut koostuvat kahdesta erästä, joista ensimmäinen on ajaltaan kymmenen ja toinen viiden minuutin mittainen. Arvostelutuomareita on kolme, ja ottelu arvostellaan kokonaisuutena. Ottelu ei voi päättyä ratkaisemattomaan. Kiellettyjä tekniikoita ovat kyynärpäälyönnit päähän sekä pystyssä ollessa maassa olevan ottelijan päähän potkaiseminen ja polkeminen. Lisäksi jos ottelijoiden painoero on yli 15 kilogrammaa, ovat polvipotkut maassa olevan päähän kiellettyjä.

## Aiheesta muualla
* Virallinen sivu
Attilio Bettega

**Attilio Bettega** (19. helmikuuta 1953 Molveno, Trenton maakunta – 2. toukokuuta 1985 Zerubia, Korsika) oli italialainen rallikuljettaja, joka kilpaili rallin maailmanmestaruussarjassa.

Bettegan poika Alessandro Bettega on isänsä jalanjälkiä seuraten ryhtynyt myös rallikuljettajaksi.

## Ura
Bettegan ensimmäinen kilpailu oli Rally San Martino di Castrozza vuonna 1972. Vuonna 1981 hän ajoi Fiatilla ja tuli maaliin kolmantena Akropolis-rallissa.

Kaudelle 1982 Bettega liittyi Lancian tehdastalliin Martini Lancialle. Toukokuussa 1982 hän ajoi kolmantena Korsikan rallissa kun hän menetti hallinnan ja osui seinään. Järjestäjät eivät pysäyttäneet kilpailua vaan odottivat 40 minuuttia jotta viimeinen kuljettaja oli ajanut ohi. Bettegalta murtuivat molemmat jalat.

Bettega jatkoi kilpailemista toukokuussa 1983 ja hän tuli kolmanneksi Uuden-Seelannin ja Sanremon ralleissa. Vuonna 1984 hän ajoi kolmanneksi Portugalissa ja toiseksi Sanremossa. Hän voitti MM-sarjan ulkopuolisen Monzan rallin.

Vuonna 1985 hän osallistui rallin EM-sarjaan kartanlukijanaan Sergio Cresto. He sijoittuivat toiseksi Costa Smeraldan rallissa. Hän osallistui kaudella muun muassa Safari-ralliin ja Korsikan ralliin, jossa hän kuoli.

## Kuolema
Korsikan rallin 1985 neljännellä erikoiskokeella Bettegan auto suistui tieltä nopeassa mutkassa, osui pylvääseen ja putosi 2,5 metriä rotkoon sekä törmäsi puuhun. Bettega kuoli välittömästi. Kakkoskuljettajana toiminut Maurizio Perissinot selvisi vammoitta.

Bettegan turman jälkeen alettiin vaatia parannuksia B-ryhmän autojen turvallisuuteen. Tasan vuotta myöhemmin Bettegan tallitoveri, suomalainen Henri Toivonen suistui Korsikan rallissa kakkoskuljettajansa, aikaisemmin Bettegan kartanlukijana toimineen Sergio Creston kanssa rotkoon Lanciallaan, ja seuranneessa räjähdysmäisessä tulipalossa kumpikin menetti henkensä. Tämän jälkeen B-ryhmä lopulta kiellettiin kokonaan.

## Lähteet
* http://www.lanciarally037.com/bettegapage.htm
* http://www.ewrc-results.com/profile/9764-attilio-bettega/1

### Viitteet
Kalle Fält

**Pertti Antero ”Kalle” Fält** (s. 1. lokakuuta 1949 Oulu) on suomalainen muusikko, jonka ensisijainen soitin on saksofoni. Hän syntyi Oulussa, mutta muutti 1970-luvun alussa Helsinkiin. Fält on soittanut muun muassa kuusi vuotta Pepe & Paradise -yhtyeessä sekä Dannyn, Tapani Kansan ja Jukka Kuoppamäen taustaorkestereissa. Omalla nimellään Fält on julkaissut kaksi albumia. Hänellä oli myös oma yhtye Kalle Fält Band, joka julkaisi vuonna 1977 albumin *[[Tehtiinpä lauluja uusia]]*. Lisäksi Fält oli popbändien suomenmestaruuden vuonna 1970 voittaneen Express-yhtyeen solisti.

Kesällä 1987 Pohjantahti-yhtye (Ilpo Saastamoinen, Pekka Nylund, Kalle Fält) Isännöi Joensuun Suvipäiviä. Kaikukeihäs-niminen esitys sisälsi Pohjantahdin musiikkia ja kaikkialta Suomesta kutsutut noin tuhat nuorisoseuralaista esiintyjää, jotka lauloivat, taistelivat keskenään ja palelivat kesäkuun koleassa säässä. Esityksen ohjasi Satu Jokunen.

1993 kesällä Fält oli mukana Sumute RY:n musiikkiteatterikurssilla, jonka Pirkkoliisa Tikka oli suunnitellut yhteistyössä Michael Bawtreen kanssa.

Fält on ollut mukana Iisalmessa ja Ylä-Savossa toimivissa harrastelijateatteri- ja musiikkiyhdistyksissä.

## Diskografia
*Kalle: *Hey-baba-re-bop* Finnlevy SFLP 9562, 1975
*Kalle Fält Band: *[[Mellunmäen Mellu]]*, 1976
*Kalle Fält Band: *Tehtiinpä lauluja uusia*, 1977
**Prinsessan testamentti*, 1979
**Fifty fifty*, 1992
**Kosketus*, 1997 Kalle Fält, Anneli Saaristo ym.; Snap snapcd 361 (cd)
*Pohjantahti-yhtye (Kalle Fält, Pekka Nylund, Ilpo Saastamoinen) (laulu, shamaanirumpu, kazoo ja lyömäsoittimet)  LP- Pohjantahti 1986, FINNLEVY. (levyn kansi polydor 829 497- 1)

## Lähteet

## Aiheesta muualla
* Kaleva
Ei-rakenteellinen virusproteiini

**Ei-rakenteellinen virusproteiini** on virusopissa proteiini, jota voi tuottaa vain rotaviruksen infektoima solu. Se ei ole virionin osa.

## Katso myös
* Rotavirus

## Lähteet
Swazi Cup

**Swazi Cup** on Swazimaan jalkapallon korkein pudotuspelisysteemillä käytävä kilpailu. Ensimmäisen kerran Swazi Cupista pelattiin vuonna 1980.

## Voittajat
*1980 – Bulembu Young Aces
*1982 – Bulembu Young Aces 
*1983 – Mbabane Highlanders
*1984 – Manzini Wanderers
*1985 – Mbabane Highlanders
*1986 – Mbabane Swallows
*1988 – Denver Sundowns (Manzini)
*1989 – Moneni Pirates (Manzini)
*1990 – Mbabane Highlanders
*1991 – Denver Sundowns (Manzini)
*1992 – Denver Sundowns (Manzini) 2-0 Royal Leopards (Simunye)
*1993 – Eleven Men in Flight (Siteki) 2-1 Denver Sundowns (Manzini)
*1995 – Mhlambanyatsi Rovers
*1997 – Mbabane Highlanders 
*1999 – Mbabane Highlanders
*2000 – Mhlume United
*2001 – Eleven Men in Flight (Siteki) 1-1 (4 - 3) Mbabane Swallows  
*2004 – Green Mamba (Matsapha) 5-1 Denver Sundowns (Manzini)
*2005 – Hub Sundowns 2-0 Malanti Chiefs
*2006 – Mbabane Swallows 1-0 (rp) Malanti Chiefs
*2007 – Royal Leopards 1-0 Manzini Sundowns
*2008 – Malanti Chiefs  2-1 Royal Leopards

## Mestaruudet
Swazimaan supercup

**Swazimaan supercup** (, sponsorinsa mukaan **Swazi Telecom Charity Cup**) on Swazimaan jalkapallon supercup, joka pelattiin ensimmäisen kerran vuonna 1992. Kilpailun nimi on vaihtunut useaan otteeseen, nykyisen sponsorinsa nimellä varustettuna supercupia on pelattu vuodesta 2002 lähtien.

## Voittajat
*1992 : Denver Sundowns
### Swazi Paper Mills Champion of Champions
*1993 : Mbabane Swallows 5-0 Manzini Wanderers
### Charity Cup
*1996 : Eleven Men in Flight
*1998 : Mbabane Highlanders 2-0 Mbabane Swallows
*1999 : Mbabane Swallows (pelattiin lohkomuodossa)
*2000 : Denver Sundowns
### Baphalali Charity Cup
*2001 : Nkomazi Sundowns 2-0 Young Buffaloes    
### Swazi Telecom Charity Cup
*2002 : Manzini Wanderers 1-1 Royal Leopards (5-3 rp.) 
*2003 : Manzini Wanderers 2-0 Mbabane Swallows
*2004 : Mbabane Swallows 1-0 Mbabane Highlanders
*2005 : Manzini Wanderers 1-0 Mbabane Highlanders
*2006 : Royal Leopards 3-1 Mbabane Swallows
*2007 : Mbabane Highlanders        kesk. Manzini Wanderers (peli keskeytettiin tilanteessa 2-0 75. peliminuutilla) 
*2008 : Mbabane Highlanders 0-0 Mbabane Swallows (5-4 rp.)
Lumikotinga

**Lumikotinga** (*Carpodectes nitidus*) on Keski-Amerikassa elävä kotingoihin kuuluva varpuslintu.

## Koko ja ulkonäkö
Kooltaan lumikotinga on noin 22&nbsp;cm. Koiras on väritykseltään harmahtavan valkoinen. Naaraslumikotinga on vaaleanharmaa ja rinta on valkeahko. Siivissä on naaralla myös hieman mustaa. Lumikotingan nokka on musta. Keltanokkakotinga (*Carpodectes antoniae*) muistuttaa lumikotingaa. mutta eroaa keltaisen nokkansa perusteella.

## Elinympäristö ja pesiminen
Lumikotingaa tavataan Costa Ricassa, Hondurasissa, Nicaraguassa ja Panamassa. Lajin elinympäristöä ovat alankometsät ja metsien reunamat. Laji elää myös istutetuissa metsissä. Lumikotingat elävät yleensä alle 750 metrin korkeudella merenpinnasta.

Pesänsä lumikotingat tekevät puuhun, yleensä oksanhankaan. Pesä on yksinkertainen alusta, joka on tehty kärhistä ja jäkälistä. Naaras munii yhden ison munan, jonka hautominen kestää 27 vuorokautta.

## Lähteet
HMS Carlisle (D67)

**HMS Carlisle** oli Britannian kuninkaallisen laivaston Carlisle-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä. Alus valmistui liian myöhään osallistuakseen ensimmäiseen maailmansotaan.

## Valmistus

Alus tilattiin Fairfield Shipbuilding and Engineering Companyltä, missä köli laskettiin 2. lokakuuta 1917. Alus laskettiin vesille 9. heinäkuuta 1918 ja otettiin palvelukseen 11. marraskuuta.

Aluksella oli valmistuessa lentokonehangaari sillan alla, mutta se poistettiin 1920.

## Palvelus
Palvelukseen otettaessa alus liitettiin Harwichiin sijoitettuun 5. kevyt risteilijäviirikköön tehtävänään Englannin Kanaalin itäpään meriliikenteen valvonta. Alus siirrettiin 1. maaliskuuta 1919 Kiinan asemalle, mistä se palasi 1928 Britteinsaarille huollettavaksi. Palvelukseen palattuaan alus siirrettiin Afrikan asemalle 6. risteilijäviirikköön, kunnes *HMS Neptune* vapautti aluksen 16. maaliskuuta 1937. Aluksen palattua Englantiin se sijoitettiin reserviin.

Kesällä 1939 alus muutettiin ilmatorjuntaristeilijäksi, jolloin aluksen aseistukseksi vaihdettiin neljä kaksiputkista 4 tuuman Mk XIX -tykkiä, yksi neliputkinen QF 2 naulan Mk VII -ilmatorjuntatykki ja kaksi moniputkista 0.50" konekivääriä. Muutostyöt olivat toisen maailmansodan alkaessa edelleen kesken. 

Alus osallistui taisteluihin Norjan rannikolla, jolloin se upotti saksalaisen joukkojenkuljetusaluksen *Nord Norgen*. Elokuussa 1940 alus oli Punaisella merellä osallistuen Britannian Somalimaan puolustukseen. Alus oli mukana muun muassa Berberan evakuointiin, minkä jälkeen alus siirrettiin Välimerelle.

Vuonna 1941 alukselle asennettiin kaksi yksiputkista 2 naulan ilmatorjuntatykkiä sekä tyypin 281 tutka. Vuotta myöhemmin alukselle asennettiin seitsemän yksiputkista 20 millimetrin ilmatorjuntatykkiä, jotka korvattiin marraskuussa viidellä kaksiputkisella 20 millimetrin tykillä. Samalla tutkavarustusta lisättiin tyyppien 271, 282 ja 285 tutkilla.

Välimerellä alus osallistui Kreikan ja Kreetan taisteluihin, Maltan saattueisiin, Suezin suojaukseen ja Sisilian maihinnousuun. Lokakuussa 1943 se  oli Adrianmerellä kahden hävittäjän kanssa. Osasto joutui Pireuksesta etelään Scarpanton kanavassa ilmahyökkäykseen, jossa *Carlisle* vaurioitui pahoin. 

*HMS Rockwood* hinasi vaurioituneen aluksen Aleksandriaan, missä vauriot tutkittiin. Aluksen korjausta pidettiin kannattamattomana ja se sijoitettiin satama-alukseksi sodan loppuun. Sodan loputtua alus luokiteltiin hylyksi.

Huhtikuussa 1944 aluksen kaksiputkiset 20 millimetrin tykit modernisoitiin.

Alus siirrettiin 5. huhtikuuta 1946 BISCOlle romutettavaksi ja romutettiin Aleksandriassa.

## Lähteet
*
*
* 

### Viitteet
Christian Selin

**Christian Selin** (s. 16. tammikuuta 1976 Lohja) on suomalainen urheilutoimittaja ja entinen ammattilaistason maantiepyöräilijä.

Selin toimii selostajana ja asiantuntija-kommentaattorina Eurosportilla. Hän on selostanut hiihtokilpailuja sekä ollut usein kommentoimassa isänsä Peter Selinin selostamilla pyöräilyn Ranskan ympäriajon etapeilla. Christian on ollut isänsä selostajaparina myös joissain yksipäiväisissä maantiepyöräilyn klassikkoajoissa sekä muissa ympäriajoissa. Kilpailutaustansa ansiosta Selinillä on vahva osaaminen pyöräilyn taktisesta puolesta. Hän on toiminut Eurosportilla selostajana vuodesta 2003 lähtien. Christian Selin on selostanut maastohiihtoa yhdessä Marjut Roligin kanssa. Selin selosti Urheilukanavalla joitakin yksittäisiä kotimaisia kisoja 2000-luvun alussa.

Selin ajoi ammattilaisena Belgiassa eri talleissa vuosina 1997–2002, mutta ei saavuttanut lajin terävintä huippua. Hän ei osallistunut kertaakaan suureen ympäriajoon eli Giroon, Touriin tai Vueltaan. Hän voitti Suomen mestaruuden maantieajossa 2001, maantieaika-ajossa 1995 ja 2000, kortteliajossa 1996 sekä ratapyöräilyn joukkuetakaa-ajossa Jukka Heinikaisen kanssa 1996. Ratapyöräilyn Pohjoismaiden mestaruuskilpailussa hän kuului Suomen hopeajoukkueeseen joukkuetakaa-ajossa Helsingissä 1995. 

## Lähteet
Komodaalisuus

**Komodaalisuus** () on termi, jonka Euroopan komissio esitteli ja otti käyttöön vuonna 2006 eurooppalaisessa liikennepolitiikassa. Termin avulla määritellään eri kuljetusmuotojen ja niiden yhdistelmien kokonaisvaltaisuus. Euroopan komission mukaan komodaalisuus viittaa "eri kuljetusmuotojen käyttämiseen sekä itsenäisesti että yhdisteltyinä", jotta voitaisiin saavuttaa "resurssien optimaalinen ja kestävän kehityksen mukainen hyödyntäminen". 

Määritelmän on tarkoitus olla uudenlainen lähestymistapa eurooppalaiseen liikennepolitiikkaan. Lähestymisessä ei pyritä, kuten vuoden 2001 valkoisessa kirjassa, asettamaan eri kuljetusmuotoja vastakkain, toisin sanoen asettamaan maantiekuljetuksia vaihtoehtojaan vasten, vaan mieluumminkin pyritään löytämään optimaalinen tapa hyödyntää vaihtoehtoisia kuljetusmuotoja ja niiden yhdistelmiä kokonaisuutena.
Jussi Mäkilä

**Jussi Mäkilä** (s. 10. syyskuuta 1974) on suomalainen pyöräsuunnistaja ja maailmanmestari. Hän edusti Espoon Suuntaa.

Pyöräsuunnistuksen ensimmäisissä maailmanmestaruuskilpailuissa 2002 Mäkilä voitti pitkältä matkalta kultaa ja viestissä pronssia. Vuosina 2004, 2005 ja 2006 hän voitti MM-viestikultaa.

Pyöräsuunnistuksen maailmancupissa hän sijoittui toiseksi 2001 ja 2003.

## Lähteet
F. F. Brummer

**Frans Ferdinand (F. F.) Brummer** (25. tammikuuta 1847 Jyväskylän pitäjä – 24. lokakuuta 1893 Tampere) oli suomalainen runoilija ja kääntäjä. Hän käytti myös nimimerkkiä *-r-r*.

## Teoksia
* *Runoelmia 1*, sepitellyt -r-r.   Helminen, Jyväskylä 1878
* *Runoelmia 2*, sepitellyt -r-r.   Bonsdorf, Jyväskylä 1882

## Käännöksiä
* August Blanche: L*emmen näyttelijätär* : romantillinen kuvaelma,   suomentanut -r-r.  Lang, Tampere 1884
* August Blanche: *Tyttö Kaupunginkartanossa* : kertomus, kolmannesta painoksesta suomentanut -r-r.   Lang, Tampere 1884
* Gustav Freytag: *Ingo*, romaani, suomentanut -r-r.  Hagelberg, Tampere 1885
* Mathilda Langlet:  *Perheenemännille kaupungissa ja maalla : täydellinen käsikirja perhetalouden kaikilla aloilla*, vihot 1–4.  J. F. Olán, Tampere 1885, näköispainokset Art House, Helsinki 1991, 2000
* Jean Frédéric Lobstein: *Silmäyksiä ihmissydämeen : viisitoista tutkistelemusta*.   Hagelberg, Tampere 1885
* *Magdalena Rudenschöld : historiallinen kertoelma Kustaa II:n ja herttuahallitsijan ajoilta*, kirjoittanut Sylvia; suomentanut -r-r.   Hagelberg, Tampere 1886
* Herman Klencke: *Äiti tyttäriensä ja poikiensa kasvattajana ruumiilliseen ja siveelliseen terveyteen näiden ensimmäisistä ikävuosista kypsymiseen asti : käytännöllinen kirja naisille*, osat 1–2; J. K-e’n tekemän ruotsinnoksen toisesta, osaksi meidän oloihimme sovitellusta painoksesta suomentanut F. F. Brummer.  Hagelberg, Tampere 1887
* Mayne Reid: *Tiikerien pyydystäjä*, suomentanut -r-r.  Hagelberg, Tampere 1889
* Herman Klencke: *Neitsyt : ruumiin ja sielun terveysoppi täysikasvuisen tytön itsehoidossa sekä itsekasvatuksessa*.  Hagelberg, Tampere 1890
* *Uusi helppohintainen keittiökirja meikäläisten keittiötä varten : neuvoja leipomiseen, hillonkeittämiseen y.m. ja syötävien sienien valmistamiseen*, kirjoittanut A. H. ; suomentanut F. F. Brummer.   J. F. Olán, Tampere 1891
* Mayne Reid: *Valkonen hevonen : seikkailuja Mejikossa*.  Hagelberg, Tampere 1891

## Lähteet
* Suomen kirjailijat-tietokanta

## Aiheesta muualla
* Project Gutenberg: F. F. Brummerin Runoelmia 1–2
Heikki Selin

**Heikki (Maununpoika) Selin** tai **Seliini** (19. tammikuuta 1824 Tuulos – 13. helmikuuta 1882 Tuulos) oli suomalainen kiertokoulunopettaja ja kirjailija. Hän käytti myös nimimerkkejä *Henrikk(i) Selin*, *H.S.* ja *H.S-n*.

Selin toimi koulumestarina Tuuloksessa. Hän kirjoitti nimimerkeillä *Heikki Soimanen*, *Heikki Selkänen* ja omalla nimellään Kanavaan, Maamiehen Ystävään ja Suomettareen. Selin aloitti lukkarinopinnot vuonna 1840 Hämeenlinnassa, jossa oli 3-4 vuotta. Hän opiskeli myös terveydenhoitoa ja toimi Tuuloksessa myöhemmin niin ihmis- kuin eläinlääkärinä. Kiertokoulunopettajana hän aloitti Tuuloksessa vuonna 1846. Selin oli myös taitava viulunsoittaja. Hää- ja soittomatkoilla hän esiintyi ja lauloi sepittämiään runoja ja lauluja. Syksyllä 1848 ilmestyivät hänen siihen astiset runonsa ja laulunsa kokoelmana, jonka nimi oli *Ärmätti, eli niitä näitä lauluja*. 

Kun Seliniä ei valittu 1855 pitäjän lukkariksi, Selin ryhtyi elämään kulkurin elämää ulottaen matkojaan aina Viroon ja Venäjälle asti. Myöhemmin hän palasi kotiseudulleen, jossa vietti enimmän osan aikaansa 1860-luvulta lähtien opettaen pitäjän asukkaita ja soittaen. Joitakin vuosia ennen kuolemaansa Selinin henkiset kyvyt heikkenivät ja hän joutui kiertämään pitäjää ruotulaisena. Selin on haudattu Tuuloksen vanhalle hautausmaalle kellotapulin ja läpikäytävän väliseen kiviaidan nurkkaukseen. 

## Teoksia

* *Kaksitoista kummallista satua*.  Hämeenlinna 1849, 2. painos 1862, 3. painos Söderström, Porvoo 1877, 4. painos Söderström 1881
* *Rakastuneet Hämeessä*, kaksinäytöksinen näytelmä.  Julkaistu Suometar-lehdessä 12/1850
* *Neitonen Hämeessä*, kertomus.  Julkaistu Suometar-lehdessä 13/1850

## Lähteet
* Suomen kirjailijat-tietokanta
* Silva Kiuru: Ensimmäisten suomenkielisten näytelmien kieli.  Virittäjä 105/2001
* O. A. Kallio : Uudempi Suomalainen kirjallisuus, edellinen osa. WSOY 1911

## Viitteet
Varauskirja

**Varauskirja** oli vuosina 1811–1978 Suomessa käytössä ollut muutoksenhakijan hovioikeuteen tai korkeimpaan oikeuteen ennen määräajan päättymistä toimittama asiakirja, jossa hän osoitti syyn siihen, ettei ollut voinut toimittaa muutoksenhakukirjelmäänsä ajoissa. Muutoksenhakijan ylivoimainen este muutoksenhakukirjelmän ja valituksen kohteena olevan alemman oikeusasteen päätöksen toimittamisessa salli hänen anoa määräajan pidentämistä säilyttääkseen puhevaltansa. Ylemmän oikeusasteen harkinnasta riippui säilyttikö valittaja puhevaltansa.

Ilmoitetun esteen todistamiseen tarvittiin oikeusjuttua käsitelleen tuomarin, julkisen notaarin, papin, kruununpalvelijan tai paikkakunnalla asuvan hyvämaineisen henkilön antama asiakirja, jota kutsuttiin *varaustodistukseksi*. Jos muutoksenhaku viivästyi siksi, ettei alemman oikeusasteen pöytäkirja valmistunut ajoissa, varauskirjan liitteeksi tarvittiin asianomaisen tuomarin antama todistus.

Varauskirjasta säädettiin 4. kesäkuuta 1817 annetulla keisarillisella kirjeellä, joka koski muutoksenhakua hovioikeudesta. Varauskirjan toimittamisesta keisarille (myöhemmin korkeimmalle oikeudelle) säädettiin 15. helmikuuta 1811 annetulla julistuksella. Keisarillinen kirje varauskirjoista kumottiin lailla oikeudenkäymiskaaren muuttamisesta, 661/1978, joka tuli voimaan vuoden 1979 alussa.

## Katso myös
* Nostoraha

## Lähteet
Täysivaraisuus

**Täysivaraisuus** tarkoittaa, että henkilön varat riittävät kattamaan hänen tekemänsä sitoumukset. Ne voivat olla sitoumuksia yleensä, joitakin tiettyjä sitoumuksia tai tietyssä oikeudellisessa suhteessa syntyneitä varallisuusvaateita.

*Täysivaraisuustodistuksen* oli aiemmin velvollinen antamaan maalla kunnanhallituksen puheenjohtaja, sosiaalilautakunta tai nimismies ja kaupungissa julkinen notaari. Nykyisin täysivaraisuustodistuksen antaa julkinen notaari 20 euron maksua vastaan.

## Lähteet
Town-luokka (risteilijä)

**Town-luokka** oli Britannian kuninkaallisen laivaston kymmenen kevyen risteilijän muodostama alusluokka, joka voidaan jakaa kolmeen alaluokkaan: Southampton-luokka, Gloucester-luokka sekä Edinburgh-luokka. Alusten suunnittelussa otettiin huomioon Lontoon laivastosopimuksen asettamat rajat.

Lontoon laivastosopimus määritti kevyen risteilijän pääaseiksi maksimissaan 6,1 tuumaa (155 millimetriä), jolloin kaikki merkittävät merivallat keskittyivät keveiden risteilijöiden rakentamiseen. Näiden alusten koko vastasi aiempia raskaita risteilijöitä, mutta aseistus oli runsaampi ja keveämpi.

## Southampton-luokka
Southampton-luokka oli alaluokista ensimmäinen. Toisinaan koko luokan nimenä käytetään Southampton-luokkaa ja kaksi muuta ovat muutettuja Southampton-luokkia. Luokka suunniteltiin alun perin vastineena Yhdysvaltain laivaston Brooklyn-luokan ja Japanin laivaston Mogami-luokan aluksille.

## Gloucester-luokka
Suurimpana erona edeltäneeseen Southampton-luokkaan oli uudelleen suunnitellut kansirakenteet ja paksumpi panssarointi tykkitorneissa.

## Edinburgh-luokka
Edinburgh-luokan alukset kuuluivat vuoden 1936 laivasto-ohjelmaan. Ne olivat etriä pidempiä kuin edeltäjänsä, jotta alusten raskaampi aseistus olisi ollut mahdollinen. Aluksille asennettiin 16 kuuden tuuman (152 mm) tykkiä neljään neljätykkiseen Mk XXIII torniin. Valmistuksessa aiheutuneiden ongelmien vuoksi alusten aseistus kuitenkin palautettiin kolmiputkisiin torneihin kuten aiemmissakin luokissa.

Aseistusta kuitenkin lisättiin neljällä 4 tuuman (102 mm) ja kahdeksalla 2 naulan (40 mm) ilmatorjuntatykillä. Myös alusten panssarointia vahvistettiin.

## Lähteet

*
*

### Viitteet
Interfax

**Interfax** () on venäläinen uutistoimisto. Se on perustettu 1989 ja oli ensimmäinen muun kuin valtion omistama uutistoimisto Neuvostoliitossa. Interfaxin kotipaikka on Moskova.
Yhtiön lehdistötiedotteen mukaan se oli - ulkopuoliseen tutkimustietoon pohjautuen - vuoden 2014 alkupuoliskolla siteeratuin venäläinen pääuutistoimisto johtavissa venäläisissä ja kansainvälisissä joukkotiedotusvälineissä.

Interfaxin toiminnan painopiste on Venäjän, Kiinan ja kehittyvien Euraasian maiden uutisissa. Uutistoimisto toimittaa asiakkalleen uutisvirran lisäksi erilaisia analyyseja  venäjän, ukrainan, valkovenäjän, azerin, englannin ja saksan kielillä.

## Uutistoimiston alueelliset toimitukset
Interfaxilla on Moskovan lisäksi toimitukset Kiovassa, Minskissä, Bakussa, Lontoossa, New Yorkissa, Frankfurt am Mainissa, Hongkongissa, Denverissä, Budapestissä, Prahassa ja Varsovassa.

Interfaxin eri toimitusten uutisointi saattaa poiketa toisistaan. Esimerkiksi Interfaxin Ukrainan toimitus (interfax.com.ua) on uutisoinut Venäjän toimia Krimillä alueen laittomana miehityksenä. Interfaksin Ukrainan toimitus irtisanoutui julkisesti Interfaxin Moskovan pääuutisvirrasta tässä asiassa. Myös Venäjän sotajoukkojen toimista Itä-Ukrainassa toimivista Intefaxin Ukrainan toimitus on kertonut avoimemmin. Venäjällä on maan Ukrainan sotatoimien aikana kiristetty entisestään jo 2010-luvulla aiemmin valtionjohdon toimin supistettua ilmaisu- ja lehdistövapautta. Tämä vaikuttaa uutistoimintaan Venäjällä.

## Katso myös
* Rossija segodnja, () venäläinen uutistoimisto, suoraan presidentinhallinnon ohjauksessa, saa budjettitukea, käyttää edeltäjänsä RIA Novosti -brändiä
* Itar-Tass, toinen valtiollinen venäläinen uutistoimisto, saa budjettitukea

## Lähteet

## Aiheesta muualla
Kustaa Adolf Saxbäck

**Gustaf (Kustaa) Adolf Saxbäck** (18. syyskuuta 1805 Kuhmalahti – 12. heinäkuuta 1877 Leppävirta) oli suomalainen pappi ja runoilija. 

Saxbäckin vanhemmat olivat Sahalahden pitäjänräätäli Erik Johan Saxbäck ja Maria Elisabet Pihl. Hän kävi Hämeenlinnan triviaalikoulua ja pääsi ylioppilaaksi Turussa 1825. Saxbäck vihittiin papiksi 1828. Hän oli Paimion kirkkoherran apulaisena 1828-1831, Marttilan pitäjänapulaisena 1831–1832 ja Hattulan kappalaisena 1832–1840.  Saxbäck toimi sitten kirkkoherrana Hailuodossa 1840–1857, Hyrynsalmella 1857–1868 ja viimeksi Leppävirralla 1868–1877. Saxbäck oli myös valtiopäivämiehenä valtiopäivillä 1863.

## Teoksia
* *Suomalainen virsikirja : parannusten ja ojennusten kokeilla esitelty*.  Tekijä, Kuopio 1871

## Lähteet
* Suomen kirjailijat-tietokanta 
* 

### Viitteet
Albanian työn puolue

**Albanian työn puolue** ( eli *PPSh*) oli Albanian ainoa laillinen poliittinen puolue kommunistivallan aikana vuosina 1946–1991. Se perustettiin 8. marraskuuta 1941 nimellä **Albanian kommunistinen puolue** (*Partia Komuniste e Shqipërisë*). Puolueen nimi muutettiin vuonna 1948.

## Historia
Albanian työn puolueen ideologia oli revisionismin vastainen marxismi-leninismi. Albanian ja Neuvostoliiton välirikon jälkeen PPSh oli poliittisesti lähellä Kiinan kommunistista puoluetta (ks. maolaisuus). Puolueen rakenne perustui demokraattisen sentralismin järjestöperiaatteeseen. Pääsihteerinä toimi puolueen perustamisesta lähtien Enver Hoxha. Albanian vuonna 1976 hyväksytty perustuslaki määritteli puolueen "valtion ja yhteiskunnan johtavaksi poliittiseksi voimaksi".

PPSh:n sääntöjen mukaan sen ylin päättävä elin oli puoluekokous, joka kokoontui joka viides vuosi muutaman päivän ajaksi. Puoluekokouksen edustajat valittiin paikallis- ja aluetasolla pidetyissä kokouksissa. Puoluekokous käsitteli ja hyväksyi keskuskomitean toimittamat raportit, keskusteli puolueen politiikasta ja valitsi keskuskomitean jäsenet. Keskuskomitea oli puoluehierarkian toiseksi tärkein taso. Se koostui etupäässä hallituksen tärkeimmistä virkamiehistä sekä sivistyneistön merkittävistä jäsenistä. Keskuskomitea johti puolueen toimintaa puoluekokouksien välillä ja kokoontui noin kolme kertaa vuodessa.

Neuvostoliiton tavoin keskuskomitea valitsi puolueen politbyroon ja sihteeristön. Viikoittain kokoontunut politbyroo, joka koostui lähinnä hallituksen tärkeimmistä ministereistä ja keskuskomitean sihteereistä, oli puolueen tärkein hallinnollinen ja päättävä elin. Yleensä keskuskomitea hyväksyi politbyroon raportit ja sen tekemät päätökset. Sihteeristö vastasi politbyroon päätösten toteuttamisesta sekä puolueen ja hallituksen työntekijöiden valitsemisesta.

Vuonna 1991 Albanian työn puolueesta tuli sosiaalidemokraattinen Albanian sosialistinen puolue, joka on nykyään maan tärkein oppositiopuolue. Pieni vähemmistöryhmä perusti Hysni Milloshin johdolla uuden Albanian kommunistisen puolueen.

## Lähteet
Kainulainen

**Kainulainen** on suomenkielinen sukunimi. Tunnettuja suomalaisia nimenkantajia ovat:

* Anni Kainulainen (s. 1992), maastohiihtäjä
* Elli-Noora Kainulainen (s. 2000), jalkapalloilija
* Hannele Kainulainen (s. 1950), näyttelijä
* Harri Kainulainen (s. 1996), jääkiekkoilija 
* Heikki Kainulainen (1917–2005), maanviljelijä ja poliitikko, SMP:n ja SKYP:n kansanedustaja
* Heikki Kainulainen (1936–2020), yhdistetyn hiihtäjä ja pesäpalloilija
* Heikki Kainulainen (s. 1952), liikuntafysiologian emeritusprofessori
* Hilja Kainulainen (*Hilja Gestrin*, 1882–1963), arkkitehti
* Iida Kainulainen (s. 2006), jalkapalloilija
* Iivari Kainulainen (1874–1945), laulaja ja näyttelijä
* Jari Kainulainen (s. 1970), basisti
* Jenny Kainulainen (*Jenny Heinekamp*, s. 1980), esteratsastaja ja valmentaja
* Juha Kainulainen (1940–2015), kenraaliluutnantti
* Juhana Kainulainen (1788–1847), runonlaulaja ja tietäjä
* Justus Kainulainen (s. 1999), salibandyn pelaaja
* Kimmo Kainulainen (s. 1962), fyysikko ja kosmologian professori
* Kimmo Kainulainen, kunnanjohtaja
* Kirsi Kainulainen (s. 1985), ratamoottoripyöräilijä
* Markus Kainulainen (1922–2017), poliitikko
* Martti Kainulainen (1927–2000), näyttelijä, kirjailija, ohjaaja ja teatterinjohtaja
* Paavo Kainulainen (1924–1982), toimittaja ja kirjailija
* Pauliina Kainulainen (s. 1968), pappi, tutkija, tietokirjailija ja kansalaisaktivisti
* Pekka Kainulainen (s. 1956), kuvataiteilija ja laulunsanoittaja
* Rasmus Kainulainen (s. 1997), salibandyn pelaaja, Justus Kainulaisen veli
* Ruupert Kainulainen (1886–1962), näytelmäkirjailija, Iivari Kainulaisen veli
* Santtu Kainulainen, *King Aleister Satan* (s. 1989), metallimuusikko, laulaja, tuottaja ja musiikkivideo-ohjaaja
* Siru Kainulainen (s. 1966), kirjallisuudentutkija
* Tero Kainulainen, urheilutoimittaja ja -selostaja
* Tommi Kainulainen (s. 1974), jalkapalloilija
* Tommi Kainulainen (s. 1979), näyttelijä, teatteriohjaaja, näytelmäkirjailija ja dramaturgi
* Viljo Kainulainen (1894–1936), suomalais-neuvostoliittolainen toimittaja

## Katso myös
* Kainulaiset
Marianne Andersen

**Marianne Andersen** (s. 26. maaliskuuta 1980) on norjalainen suunnistaja ja maailmanmestari. Hän edustaa norjalaista Fredrikstad SK:ta.

Suunnistuksen MM-kilpailuissa Andersen on voittanut yhden MM-kullan, yhdeksän MM-hopeaa ja viisi MM-pronssia. Suunnistuksen maailmancupissa hän tuli toiseksi vuonna 2006. Hän on kerran voittanut maailmancupin osakilpailun Auvergnessa Ranskassa keskimatkalla vuonna 2006. Andersen on myös voittanut kolme EM-hopeaa.

Andersen voitti Tiomilan Nydalens SK:n joukkueessa 2006. Venlojen viestin voittaneessa Fredrikstad SK:n joukkueessa hän oli vuonna 2019.

## Lähteet

## Aiheesta muualla
* Marianne Andersenin kotisivut
Ivan Rybkin

**Ivan Petrovitš Rybkin** (s. 5. tammikuuta 1946) on venäläinen poliitikko, joka toimi duuman puhemiehenä vuosina 1994–1996 ja kansallisen turvallisuusneuvoston sihteerinä 1996–1998. Hän edusti tuolloin Venäjän agraaripuoluetta. Venäjän turvallisuusneuvoston sihteerinä Rybkin oli neuvottelemassa rauhaa Tšetšeniaan.

## Ehdokkuus vuoden 2004 presidentinvaaleissa
Rybkin oli ehdolla Venäjän vuoden 2004 presidentinvaaleissa. Kampanjassaan hän syytti istuvaa presidenttiä Vladimir Putinia muun muassa Tšetšenian sodasta, perustuslain rikkomisesta ja ihmisten pelottelusta. Rybkin väitti Rossija-pankin johtajaa Juri Kovaltšukia Putinin ”mustan kassan” hoitajaksi.

Kesken vaalikampanjansa Rybkin katosi oltuaan kävelyllä vaimonsa kanssa Moskovan keskustassa Arbatin kävelykadulla 5. helmikuuta 2004. Vain päivää ennen katoamistaan Rybkin oli syyttänyt Putinia osallisuudesta vuoden 1999 Moskovan kerrostaloräjäytyksiin. Rybkin löydettiin viisi päivää myöhemmin Ukrainan pääkaupungista Kiovasta, missä hän naisten aurinkolasit kasvoillaan mutisi haastattelijoille jotain sekavaa. Rybkinin tunteneet ihmiset eivät olleet uskoa näkemäänsä ja kuulemaansa. Rybkin kertoi saaneensa yhteydenoton ihmisoikeusaktivilta, joka sanoi järjestävänsä hänelle tapaamisen tšetšeenijohtaja Aslan Mashadovin kanssa Kiovassa. Kertomansa mukaan Rybkin oli matkustanut junalla Kiovaan, jossa hänet vietiin asuntoon ja hänelle tarjoiltiin siellä teetä ja voileipiä. Hän heräsi toisesta asunnosta neljä päivää myöhemmin, jolloin hänelle näytettiin hänestä kuvattu häpäisyvideo.

Rybkinin katoamista pidettiin julkisuustemppuna tai hänen uskottiin joutuneen ryyppyputkeen. Eräiden teorioiden mukaan Rybkin oli huumattu ja siepattu Kiovaan epäselvissä olosuhteissa. Vierailtuaan Lontoossa Rybkin ilmoitti vetäytyvänsä ”farssina” pitämistään vaaleista ja että hän ei halunnut enää ”paeta kuin jänis presidentin höyrykoneen edessä”.

## Lähteet
Gennadi Juškov

**Gennadi Anatoljevitš Juškov** (); 14. maaliskuuta 1932 – 20. toukokuuta 2009) oli komilainen kirjailija.

Gennadi Juškov syntyi nykyisen Komin tasavallan Syktyvdinin piirin Krasnajan kylässä. Vuonna 1958 hän valmistui Maksim Gorkille nimetystä kirjallisuusinstituutista, työskenteli Komin kirjailijaliitossa ja Voivyv kodźuv -kirjallisuuslehden toimittajana. Vuosina 1978–1992 hän toimi Komin kirjailijaliiton hallituksen puheenjohtajana.

Juškov tunnetaan kominkielisenä runoilijana, proosakirjailijana ja dramaturgina. Hänen ensimmäisen runonsa julkaistiin Voivyv kodźuv -lehdessä vuonna 1952. Vuonna 1959 ilmestyi ensimmäinen runokokoelma *Medvoddźa śorni* (”Ensimmäinen puhe”). Myöhempiä runokokoelmia ovat mm. *Söstöm döröm* (”Puhdas paita”, 1965), *Śölöm petas* (”Sydämen versoja”, 1967), *Kyvburjas* (”Runoja”, 1973). Komin draamateatterissa esitettyjä näytelmiä ovat *Śiźimöd predśedaťeĺ* (”Seitsemäs puheenjohtaja”, 1958), *Makar Vaśka – śiktsa zon* (”Maalaispoika Makar Vaska”, 1963), *Kyśkö tai emöś* (”Mistä lie ovat”, 1969). Yleisinhimillisiä arvoja ja komien kansanluonnetta kirjailija käsittelee romaaneissa *Čugra* (1981), *Rödvuž pas* (”Puumerkki”, 1988) ja *Biva* (”Tulusrauta”, 1999). 

Kirjailija on saanut Komin tasavallan Kuratov-valtionpalkinnon ja Neuvostoliiton kirjailijaliiton palkinnon. Vuonna 1991 hän sai Komin tasavallan kansankirjailijan arvonimen ja vuonna 2000 Venäjän federaation ansioituneen kulttuurityöntekijän nimityksen. Juškov asui Syktyvkarissa.

## Aiheesta muualla
* Gennadi Juškovin lyhyt elämäkerta  , (komiksi)
Port of Miami

**Port of Miami** on rap-artisti Rick Rossin ensimmäinen studioalbumi, joka julkaistiin 8. elokuuta 2006. Albumin nimi tulee siitä, että Miami on kuin kokaiinilaivojen portti Yhdysvaltoihin.

## Kappaleet

Kappale *Push It* sisältää samplen *[[Scarface – arpinaama|Scarface]]*-elokuvan *Push It to the Limit* -kappaleesta.

## Singlet
* "Hustlin'" (28. maaliskuuta 2006)
* "Push It" (5. syyskuuta 2006)
Gennadi Fjodorov

**Gennadi Aleksandrovitš Fjodorov** (); 18. elokuuta 1909 – 2. tammikuuta 1991) oli komilainen kirjailija.

Gennadi Fjodorov syntyi nykyisen Komin tasavallan Troitsko-Petšorskin kylässä. Vuonna 1926 hän valmistui Ust-Kulomin toisen asteen koulusta, työskenteli lastenkodeissa ja Komin kirjakustantamossa. Vuonna 1940 hän suoritti Maksim Gorkille nimetyn kirjallisuusinstituutin kurssin, osallistui toiseen maailmansotaan ja työskenteli sen jälkeen Komin tiedekeskuksen tutkijana. Vuosina 1948–1959 ja 1964–1971 hän toimi Komin kirjailijaliiton johtajana.

Fjodorovin ensimmäinen teos julkaistiin *Ordym* (”Polku”) -kirjallisuuslehdessä vuonna 1928. Ensimmäinen erillisenä kirjana julkaistu teos oli *Zeĺĺa*-niminen näytelmä vuonna 1931. Pienoisromaaneissa *Śiktsa asyv* (”Maaseudun aamu”, 1932), *Kolhoznitsajas* (”Kolhoosilaisnaiset”, 1936) ja *Traktoristka Vasilisa* (”Traktorinkuljettaja Vasilisa”, 1938) kirjailija kuvaa kollektivisoinnin aikaa Komin maaseudulla. Fjodorovin pääteokset ovat kansalaissodan sankarittaresta Domna Kalikovasta kertova romaani *Kya petigön* (”Aamun sarastaessa”, 1962) sekä runoilija Ivan Kuratovin elämästä kertovat romaanit *Vostym* (”Elosalama”, 1982), *Čužan muśań ylyn* (”Kaukana kotimaasta”, 1989) ja *Ezyś śura kör* (”Hopeasarvinen peura”, 1991). 

Kirjailija on saanut Komin tasavallan Kuratov-valtionpalkinnon ja Venäjän federaation ansioituneen kulttuurityöntekijän arvonimen. Vuonna 1984 hänet nimettiin Komin tasavallan kansankirjailijaksi. Fjodorov on haudattu Syktyvkariin.

## Aiheesta muualla
* Gennadi Fjodorovin lyhyt elämäkerta  , (komiksi)
Alec Rowley

**Alec Rowley** (13. maaliskuuta 1892 – 11. tammikuuta 1958) oli brittiläinen säveltäjä. Hän sävelsi runsaasti piano- ja urkumusiikkia. Hänen muuhun tuotantoonsa kuuluu muun muassa lauluja ja kaksi pianokonserttoa. Teokset ovat usein lyhyitä ja ytimekkäitä.

Rowley työskenteli Lontoon Royal Academy of Musicissa ja Cambridgen Trinity Collegessa. Hän julkaisi myös musiikkikirjallisuutta. 

## Aiheesta muualla
* Säveltäjä Naxoksen sivuilla  
* English Composers for Amateurs: No. 1 – Alec Rowley
Freida Pinto

**Freida Selena Pinto** (s. 18. lokakuuta 1984 Bombay) on intialainen näyttelijä. Hän nousi kansainväliseen maineeseen Latikan roolista Oscar-palkitussa elokuvassa *[[Slummien miljonääri]]* vuodelta 2008.

Pinto syntyi Mangaloren katolilaiseen perheeseen Bombayssa. Hän opiskeli Carmel of St. Joseph Schoolissa ja St. Xavier’s Collegessa Mumbaissa. 

Pinto aloitti uransa mallina. Hänen ensimmäinen elokuvansa oli *Slummien miljonääri*, joka sai ensi-iltansa 12. marraskuuta 2008. Hänen seuraava elokuvansa oli Woody Allenin ohjaama *[[You Will Meet a Tall Dark Stranger]]*, jonka jälkeen hän näytteli nimiroolia elokuvassa *[[Miral]]*. Hän näytteli menestyselokuvassa *[[Apinoiden planeetan synty]]* vuonna 2011.

Freida Pintosta tuli kosmetiikkayritys L’Oréalin mainoskasvo toukokuussa 2009. Hän on myös ollut *[[People (lehti)|People]]*-lehden kauneimpien ihmisten listalla.

Freida Pinto seurusteli *Slummien miljonääri* -elokuvan kanssanäyttelijänsä englantilaisen Dev Patelin kanssa. Parin tiet erkanivat vuoden 2014 lopussa.

## Filmografia

## Lähteet

## Aiheesta muualla

* 
* 
*